Անդրեաս Գրանկվիստ

Անդրեաս Գրանկվիստ (շվեդերեն՝ Andreas Granqvist, ապրիլի 16, 1985(1985-04-16), Հելսինգբորգ, Մալմյոհուս համայնք, Շվեդիա), շվեդ ֆուտբոլիստ, «Հելսինգբորգ» ակումբի և Շվեդիայի հավաքականի կենտրոնական պաշտպան։
2017 թվականին արժանացել է Guldbollen (Ոսկե գնդակ) մրցանակի, որ շնորհվում է տարվա շվեդ ֆուտբոլիստին։


== Կարիերա ==


=== Ակումբային ===
Անդրեաս Գրանկվիստն իր մասնագիտական կարիերան սկսել է 2004 թվականին «Հելսինգբորգում», որի կազմում անցկացրել է 74 հանդիպում և խփել մեկ գոլ, ինչից հետո՝ 2007 թվականի հունվարին, վարձավճարային հիմունքներով տեղափոխվել է անգլիական «Ուիգան Ատլետիկ» ակումբ, որի հետ նույն թվականի հունիսի 19-ին կնքել է երկամյա պայմանագիր։ 2008 թվականի մարտի 12-ին վերադարձել է հարազատ «Հելսինգբորգ», որի կազմում վարձավճարային հիմունքներով հանդես է եկել մինչև 2008 թվականի հունիս։
2008 թվականի հուլիսին չորս տարով պայմանագիր է կնքել նիդերլանդական «Գրոնինգեն» ակումբի հետ։ Նոր ակումբում նա Ջիբրիլ Սանկոյի հետ կազմել է կենտրոնական պաշտպանության հիմնական օղակը, ինչպես նաև խփել մի քանի գոլ (առաջինը՝ 2008 թվականի սեպտեմբերի 14-ին «Ուտրեխտի» դարպասը)։ 2008/09 մրցաշրջանում բաց է թողել ընդամենը երկու խաղ կարմիր քարտերի պատճառով։ 2010 թվականին Ջիբրիլ Սանկոն հեռացել է «Գրոնինգենից», ինչի պատճառով 2010/11 մրցաշրջանում խաղացել է բելգիացի Յոնաս Իվենսի հետ։ Հատկապես աչքի է ընկել 2010/11 մրցաշրջանում, երբ Նիդերլանդների առաջնությունում խփել է 11 գոլ։
2011 թվականի հունիսի 15-ին տեղափոխվել է իտալական «Ջենոա» ակումբ. տրանսֆերի արժեքը կազմել է 2 մլն եվրո, իսկ պայմանագիրը կնքվել է 4 տարով։
2012 թվականի ապրիլին լուրեր են տարածվել այն մասին, որ Գրանկվիստով հետաքրքրվում է «Միլանը»։
2013 թվականի օգոստոսի 16-ին հայտարարվել է, որ Գրանկվիստը տեղափոխվում է «Կրասնոդար» ակումբ։ Պայմանագիրը կնքեվել է երեք տարով։ 2015 թվականի հուլիսին Գրանկվիստը «Կրասնոդարի» երկրպագուների կողմից ընտրվել է ակումբի լավագույն խաղացող։ 2014 թվականի նոյեմբերին Գրանկվիստը ճանաչվել է Շվեդիայի լավագույն պաշտպան, իսկ 2017 թվականի նոյեմբերին՝ Շվեդիայի լավագույն խաղացող։
2018 թվականի ձմռանը «Կրասնոդարը» Գրանկվիստին առաջարկել է երկամյա պայմանագիր տարեկան 3,5 մլն եվրո աշխատավարձով, սակայն ֆուտբոլիստը մերժել է՝ նախընտրելով պայմանագրի ժամկետի ավարտից հետո վերադառնալ Շվեդիա։
2018 թվականի հունվարի 28-ին «Հելսինգբորգի» պաշտոնական կայքում հայտարարվել է Գրանկվիստի հետ պայմանագրի կնքման մասին. ըստ պայմանագրի նախատեսվել է, որ նա ակումբում կխաղա 3,5 տարի, ապա երեք տարի կզբաղեցնի ակումբի մարզական տնօրենի պաշտոնը։ «Կրասնոդարից» Գրանկվիստը կհեռանա 2017/18 մրցաշրջանի ավարտից հետո որպես ազատ գործակալ։


=== Հավաքականում ===

Անդրեաս Գրանկվիստը հանդես է եկել Շվեդիայի երիտասարդական (մինչև 21) հավաքականում, որի կազմում իր նորամուտը կատարել է 2004 թվականի ապրիլի 27-ին՝ Խորվաթիայի հավաքականի դեմ ընկերական խաղում։ Մասնակցել է 2006 և 2007 թվականների Եվրոպայի երիտասարդական առաջնությունների որակավորման փուլերին։
2006 թվականին սկսել է հանդես գալ Շվեդիայի ազգային հավաքականում, որի կազմում իր նորամուտը կատարել է 2006 թվականի հունվարի 23-ին՝ մասնակցելով Հորդանանի հավաքականի դեմ ընկերական խաղին։ Ընդգրկվել է 2008 թվականի Եվրոպայի առաջնության հայտացուցակում, սակայն խաղադաշտ դուրս չի եկել։ 2010 թվականի աշխարհի առաջնության որակավորման փուլում եղել է Ուլոֆ Մելբերգի ու Դանիել Մայստորովիչի փոխարինողը և չի խաղացել։ 2010 թվականի սեպտեմբերի 7-ին՝ 2012 թվականի Եվրոպայի առաջնության որակավորման փուլի՝ Սան Մարինոյի հավաքականի դեմ խաղում Մելբերգը հեռացվել է դաշտից հանդիպման 33-րդ րոպեին։ Ընդմիջումից հետո Էրիկ Համրենը դաշտ է դուրս բերել Գրանկվիստին, և վեց րոպե անց վերջինս գոլ է խփել գլխով։ Գրանկվիստը մասնակցել է որակավորման փուլի հաջորդ երկու հանդիպումներին՝ փոխարինելով որակազրկված Մելբերգին։ Այդ խաղերից առաջինում, որ կայացել է 2010 թվականի հոկտեմբերի 12-ին ընդդեմ Նիդերլանդների, Գրանկվիստը կրկին գոլ է խփել գլխով։ Երբ Ուլոֆ Մելբերգի որակազրկման ժամկետն ավարտվել է, նա վերադարձել է հավաքականի մեկնարկային կազմ, իսկ Գրանկվիստը կրկին հայտնվել է պահեստայինների նստարանին։
2018 թվականի մայիսն Անդրեաս Գրանկվիստն է Շվեդիայի հավաքականի հայտացուցակում՝ մասնակցելու նույն թվականին Ռուսաստանում կայանալիք աշխարհի առաջնությանը։ Նա եղել է թիմի ավագը մրցաշարում Շվեդիայի հավաքականի առաջին՝ Հարավային Կորեայի հետ խաղում, որ կայացել է 2018 թվականի հունիսի 18-ին։ Հանդիպման 65-րդ րոպեին նա խփել է խաղի միակ գոլը։ Գրանկվիստը ճանաչվել է հանդիպման լավագույն խաղացող։ Ինն օր անց նա իրացրել է ևս մեկ տուգանային՝ խփելով երկրորդ գոլը Մեքսիկայի դեմ Շվեդիայի հավաքականի հաղթական խաղում, որն ավարտվել է 3:0 հաշվով, ինչի շնորհիվ Շվեդիայի հավաքականն անցել է հաջորդ փուլ։


==== Գրանկվիստի գոլերը Շվեդիայի հավաքականում ====


== Ելույթների վիճակագրություն ==


=== Ակումբային ===
2021 թվական-ի դրությամբ


=== Հավաքականում ===


== Ձեռքբերումներ ==


=== Ակումբային ===
 Հելսինգբորգ

Շվեդիայի գավաթակիր – 2006 Կրասնոդար

Ռուսաստանի գավաթի խաղարկության եզրափակչի մասնակից – 2013/14


=== Անհատական ===
Ընդգրկվել է Ռուսաստանի առաջնության 33 լավագույն ֆուտբոլիստների ցանկի № 1 հորիզոնականում (2015/16)


== Ծանոթագրություններ ==


== Արտաքին հղումներ ==
Վիճակագրությունը UEFA.com կայքում
Վիճակագրությունը National Football Teams կայքում(անգլ.)Ֆուտբոլիստի էջը FootballTop.ru կայքում